ALCM
Store norske leksikon,Samfunn,Forsvar og sikkerhet,Våpen og militært materiell,Våpen,Missiler
ALCM er et amerikansk kryssermissil som, etter slipp fra B-52 bombefly, kan tilbakelegge strekninger på opptil 2400 kilometer (AGM-86B ALCM) mot målet i meget lav høyde for å unngå å bli oppdaget av radar. AGM-86B ALCM medfører et nukleært stridshode, mens variantene AGM-86C og D CALCM har konvensjonelle stridshoder. Våpenet er meget treffsikkert.
Historie AGM-86B ALCM ble tatt i bruk i det amerikanske flyvåpenet i 1982. I alt ble 1715 AGM-86B produsert frem til 1986, men antallet var i 2019 redusert til omkring 500. Et B-52 bombefly kan bære opptil 20 AGM-86 kryssermissiler. Varianten AGM-86C CALCM, som var utstyrt med et konvensjonelt stridshode, ble tatt i bruk i 1991, og ble første gang brukt i strid i Operation Desert Storm samme år. AGM-86C var delvis ombygde AGM-86B og delvis nyproduserte missiler. Varianten AGM-86D hadde et penetrerende stridshode med en konvensjonell ladning, for bruk mot bunkere. Alle CALCM-missilene ble tatt ut av bruk i 2019. Spesifikasjoner AGM-86B ALCM er ustyrt med en turbofanmotor (se flymotor) med en skyvkraft på 2,67 kilonewton. Missilet har et nukleært stridshode med en sprengkraft på 200 kilotonn.  Vekt: 1430 kilogram Lengde: 6,32 meter Diameter: 62,2 centimeter Største hastighet: 885 kilometer i timen Rekkevidde: 2400 kilometer Les mer i Store norske leksikon kryssermissil missil atomvåpen